রবিবার সন্ধ্যায় তিনি স্ত্রী’কে নিয়ে হায়দরাবাদ বিমানবন্দরে ছুটলেন। জাকার্তা থেকে রাতে ফিরছে মেয়ে গায়ত্রী। সঙ্গে দু’টো সোনার পদক। জাকার্তায় ইন্দোনেশিয়া জুনিয়র গ্রঁ প্রি ব্যাডমিন্টন টুর্নামেন্টের সিঙ্গলস আর ডাবলসে চ্যাম্পিয়ন্স হওয়ার সম্মান।
মাত্র ১৩ বছর বয়সে প্রথমবার দু’টো আন্তর্জাতিক সোনা পাওয়া সত্ত্বেও মেয়ে গায়ত্রী’কে নিয়ে উচ্ছ্বাস নেই পুল্লেলা গোপীচন্দের! রবিবার বিকেলে হায়দরাবাদ থেকে ফোনে তাঁর মন্তব্য, ‘‘খুশি তো অবশ্যই হয়েছি। কিন্তু হইচই করার কিছু আছে? সবে তো শুরু করল।’’ তবে একইসঙ্গে স্বীকার করলেন দ্রোণাচার্য কোচ, ‘‘গায়ত্রীর সোনা জয় বরং কোচ গোপীচন্দ’কে আবার অনুপ্রাণিত করল। ছাত্রছাত্রীর সাফল্যই তো বলে দেয় কোচ সঠিক রাস্তায় হাঁটছে কি না।’’ 
মেয়ে কীরকম খেলছে? এই প্রশ্নে অবশ্য গোপীচন্দ জানালেন, ১৩ বছর বয়সে গায়ত্রী যেভাবে স্ম্যাশ করে, কোর্টে মুভমেন্ট করে তাতে য়ে কোনও কোচই ভবিষ্যতে ওর সম্পর্কে আশাবাদী হতে পারে। তিনি বললেন, ‘‘গায়ত্রী’কে তো আলাদা ট্রেনিং করাই না। গ্রুপে সকলের সঙ্গে ওকেও শেখাই। কিন্তু গায়ত্রীর শেখার ইচ্ছা চোখে পড়ার মতো। মাঝে মাঝে ওর সঙ্গে প্র্যাক্টিস করেও দেখেছি, আক্রমণাত্মক ব্যাডমিন্টনও খেলতে পারে। এবার অপেক্ষায় আছি, প্র্যাক্টিস ম্যাচে আমাকে কবে হারায়, তার জন্য!’’
হায়দরাবাদের গ্লেনডেল অ্যাকাডেমি স্কুলের সপ্তম শ্রেণির ছাত্রী গায়ত্রী। গোপীচন্দ অ্যাকাডেমিতে তাদের অনুশীলনের জন্য বরাদ্দ তিন সেশনে মোট চার ঘণ্টা। কিন্তু গোপীচন্দ বলছেন, ‘‘ব্যাডমিন্টন ও এত ভালবাসে যে, চার ঘণ্টা পর ট্রেনিং শেষ হওয়ার বেল বাজলেও কোর্ট ছাড়তে চায় না! আমি চাই এখন মনের আনন্দে ব্যাডমিন্টন খেলুক গায়ত্রী। তাই ওর সম্পর্কে কোনও ভবিষ্যদ্বাণী করতে চাই না।’’  
শুধু ইন্দোনেশিয়া নয়, রবিবার ভারতীয় ব্যাডমিন্টনের পতাকা সিঙ্গাপুরেও উড়িয়ে দিলেন গোপীচন্দেরই আরও এক ছাত্র। সাই প্রণীত। তিনি সিঙ্গাপুর ওপেন সুপার সিরিজ জিতলেন ফাইনালে কিদাম্বি শ্রীকান্ত’কে হারিয়ে। সুপার সিরিজ চ্যাম্পিয়নশিপের ইতিহাসে প্রথমবার দুই ভারতীয় খেলোয়াড়ের ফাইনাল খেলা। সেই প্রসঙ্গে গোপীচন্দের মন্তব্য বেশ তাৎপর্যপূর্ণ। বললেন, ‘‘আমি নিশ্চিত, অল ইংল্যান্ড ব্যাডমিন্টনে আমাদের সোনা জয়ের যে খরা গত ১৭ বছর ধরে চলছে তার অবসান ঘটাবে প্রণীত বা কিদাম্বির মধ্যেই কেউ একজন।’’